El Ple de l’Ajuntament de Burjassot aprova una Declaració Institucional de condemna als actes violents ocorreguts el 9 d’Octubre
2025-07-24

L’Ajuntament de Burjassot, en el seu Ple ordinari del mes d’octubre, ha aprovat una Declaració Institucional condemnant els actes violents ocorreguts el 9 d’Octubre a València.

Aquesta Declaració arreplega que l’Ajuntament de Burjassot, “en representació de la ciutadania del municipi, manifesta la seua ferma condemna als actes violents, verbals i físics, ocorreguts durant la processó cívica i la manifestació amb motiu del 9 d’Octubre, Dia de la Comunitat Valenciana“.

Per al Consistori, “les agressions, insults i exhibició de simbologia nazi, per part de moviments ultres, van entelar un dia de celebració per a tot el poble valencià, intentant interrompre el normal exercici d’expressió dels valencians i les valencianes que van voler sumar-se a la marxa dins del marc de reivindicació democràtica en un entorn de respecte i convivència“.

“Des de l’Ajuntament“, continua el text aprovat, “volem expressar l’enèrgic rebuig als atacs contra la integritat física i moral que es van viure contra la societat civil i contra diversos representants de les institucions valencianes, així com contra membres dels mitjans de comunicació“.